
Nők helyzete az oktatásban és ennek hatása a munkaerőpiacra való belépésre

Kulcsszavak: esélyegyenlőség, felsőoktatás, nemek közötti egyenlőség, üvegplafon, sztereotípia
A férfiak és a nők közötti esélyegyenlőség, valamint a nemek közötti egyenlő bánásmód egy kiemelkedő kérdéskör a 21. században is. A téma aktualitása megkérdőjelezhetetlen, mivel annak ellenére, hogy nőtt a nők foglalkoztatási rátája és javult a gazdasági helyzetük, még mindig nagy különbséget fedezhetünk fel a két nem között. Egyenlőtlenség mutatkozik meg az oktatásban, az egyetemi képzések terén, a szakmai területek nemi összetételénél, valamint a munkaerőpiacon és az oktatásban is hátrányban szenvednek a kisgyermeket nevelő női hallgatók. Ezekre alapozva a TMDK dolgozatomban vizsgálom a nők helyzetét az oktatási szférában és ennek hatását a munkaerőpiacra való belépésre. A releváns szakirodalom mellett, szekunder adatok segítségével elemzem a női startupperek arányát és a tudományos díjakat elnyerő személyek nemi összetételét, valamint a globális kihívásnak titulált fenntarthatóságban való női nem szerepét és a „rózsaszín galléros munkák” kifejezés eredetét.
A szakirodalmi kutatásra alapozva kérdőíves felmérést végeztem, melyben célom volt egy átfogó kép kialakítása az oktatás kérdésköre, az oktatásban tapasztalt kihívások, a hátrányos megkülönböztetés és a munkahellyel kapcsolatos diszkrimináció világáról. Mélyebb elemzések segítségével további célom volt az oktatással és a munkaerőpiaccal kapcsolatos válaszok közötti kapcsolat feltárása is. Az eredmények alapján megállapítható, hogy vannak olyan tudományterületek, amelyeken erős női, illetve férfi többlet figyelhető meg, továbbá a nők körében többen tapasztaltak eltérő bánásmódot az oktatók, tanárok részéről és a nők úgy érzik, hogy a férfiak előnyösebb helyzetben vannak a hivatalos és a tudományos elismerések tekintetében.



